Dyreste kjedekollisjonen i manns minne? Foto: KYODO / Reuters

Åtte Ferrarier, tre Mercedes-Benz, en Lamborghini, og to andre biler var involvert i en kjedekollisjon i Yamaguchi i Japan søndag.

Sportsbilene, kjørt av en gruppe automobil-entusiaster, var på vei til Hiroshima fra den japanske øya Kyushu da ulykken skjedde, skriver den japanske avisen The Asahi Shimbun.

– Bilene hadde en fart på mellom 140 og 160 kilometer i timen, anslår et øyenvitne til den japanske TV-kanalen TBS.

10 personer ble lettere skadet, men ingen kritisk. Motorveien ble stengt i seks timer etter ulykken.

Les også: Kursen på yen er rekordhøy

Dyrt

Media i Japan har regnet ut at dette ble galt dyrt.

Bilene er til sammen verdt en svimlende sum på 300 millioner yen, cirka 22 millioner kroner.

Politiets teori er at en av Ferrarienes sjåfører forsøkte å bytte fil, men traff midtdeleren.

– En av bilene spant, og alle endte opp i ett og samme virrvarr, sier øyenvitnet til TBS.

Flere av bilene er totalvraket, og kan bare havne på dynga.

– Jeg har aldri sett lignende, sier politibetjent Eiichiro Kamitani til nyhetsbyrået AFP.